“Elektron hukumat” tizimining axborot tizimlari va axborot resurslarini ro‘yxatdan o‘tkazish tartibi to‘g‘risidagi vaqtinchalik nizomni tasdiqlash haqida

O‘zbekiston Respublikasi Prezidentining 2018-yil 13-dekabrdagi PF-5598-son “O‘zbekiston Respublikasi davlat boshqaruviga raqamli iqtisodiyot, elektron hukumat hamda axborot tizimlarini joriy etish bo‘yicha qo‘shimcha chora-tadbirlar to‘g‘risida”gi Farmoniga muvofiq buyuraman:
 1. “Elektron hukumat” tizimining axborot tizimlari va axborot resurslarini ro‘yxatdan o‘tkazish tartibi to‘g‘risidagi vaqtinchalik nizom 1-ilovaga muvofiq tasdiqlansin.
 2. Ayrim idoraviy normativ-huquqiy hujjatlar 2-ilovaga muvofiq o‘z kuchini yo‘qotgan deb topilsin.
 3. Mazkur buyruq rasmiy e’lon qilingan kundan e’tiboran kuchga kiradi.
 4. Mazkur qaror 2020-yil 31-dekabrga qadar amal qiladi.
 Mazkur Nizom O‘zbekiston Respublikasining “Elektron hukumat to‘g‘risida”gi Qonuniga muvofiq davlat organlari va xo‘jalik boshqaruvi organlari, ustav fondida davlat ulushi 50 foiz va undan ortiq bo‘lgan xo‘jalik yurituvchi subyektlarning (bundan buyon matnda davlat organlari va tashkilotlari deb yuritiladi) davlat xizmatlarini ko‘rsatish va elektron hamkorlik qilishda foydalaniladigan axborot tizimlari va axborot resurslarini ro‘yxatdan o‘tkazish tartibini belgilaydi.
 1. Mazkur Nizomda quyidagi asosiy tushunchalar qo‘llaniladi:
 axborot resursi — axborot tizimi tarkibidagi elektron shakldagi axborot, ma’lumotlar banki, ma’lumotlar bazasi;
 axborot tizimi — axborotni to‘plash, saqlash, izlash, uni qayta ishlash hamda undan foydalanish imkonini beradigan, tashkiliy jihatdan tartibga solingan jami axborot resurslari, axborot texnologiyalari va aloqa vositalari;
 “Elektron hukumat” tizimi axborot tizimlari va resurslarining Yagona reyestri (bundan buyon matnda Yagona reyestr deb yuritiladi) — axborot tizimlari va axborot resurslari ro‘yxati hamda ular haqidagi axborotni o‘z ichiga olgan, butun jahon Internet tarmog‘idagi ochiq va umumiy foydalanilishi mumkin bo‘lgan axborot resursi;
 Yagona reyestr operatori (bundan buyon matnda Operator deb yuritiladi) — Yagona reyestrdan foydalanish va uning faoliyatini nazorat qiluvchi, shu jumladan ma’lumotlar bazalarida joylashgan axborotni qayta ishlovchi yuridik shaxs.
 2. Yagona reyestrning operatori O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” davlat unitar korxonasi hisoblanadi.
 3. Davlat organlari va tashkilotlarining davlat xizmatlarini ko‘rsatish va elektron hamkorlik qilishda foydalaniladigan “Elektron hukumat” tizimining axborot tizimlari va axborot resurslari (bundan buyon matnda axborot tizimlari va resurslari deb yuritiladi) Yagona reyestrda majburiy tartibda ro‘yxatdan o‘tkaziladi.
 4. Axborot tizimlari va resurslarini Yagona reyestrda ro‘yxatdan o‘tkazish davlat organlari va tashkilotlarining axborot tizimi va resursini ro‘yxatdan o‘tkazish uchun mazkur Nizomning 1 va 2-ilovalariga muvofiq shakldagi talabnomasi asosida Operator tomonidan amalga oshiriladi.
 5. Axborot tizimlari va resurslarini ro‘yxatdan o‘tkazish uchun talabnoma davlat organlari va tashkilotlarining Yagona reyestrdagi kabineti orqali axborot tizimlari va resurslari ishga tushirilgan vaqtdan boshlab o‘n ish kunidan kechiktirmasdan yuboriladi. 
 Yagona reyestrda kabinet ochish uchun davlat organlari va tashkilotlari Operatorga yozma ravishda Yagona reyestrda kabinet ochish haqida so‘rov yuboradi. Bunda Operator ikki ish kuni ichida Yagona reyestrda kabinet ochadi va unga kirish uchun login va parolni ko‘rsatgan holda yozma ravishda tegishli davlat organlari va tashkilotlariga taqdim etadi.
 6. Axborot tizimlari va resurslarini ro‘yxatdan o‘tkazish uchun berilgan talabnoma Operator tomonidan talabnoma yuborilgan kundan boshlab besh ish kuni mobaynida ko‘rib chiqiladi va ro‘yxatdan o‘tkazilganligi yoki ro‘yxatdan o‘tkazish rad etilganligi haqida davlat organlari va tashkilotlarining Yagona reyestrdagi kabinetiga xabar yuboriladi. 
 7. Quyidagi hollarda axborot tizimlari va resurslarini ro‘yxatdan o‘tkazish rad etiladi:
 talabnomada hatoliklar yoki noto‘g‘ri ma’lumotlar mavjud bo‘lganda;
 talabnoma to‘liq to‘ldirilmaganda.
 Boshqa asoslarga ko‘ra axborot tizimlari va resurslarini ro‘yxatdan o‘tkazishni rad etishga yo‘l qo‘yilmaydi.
 8. Yo‘l qo‘yilgan kamchiliklar bartaraf etilgan taqdirda axborot tizimlari va resurslarini ro‘yxatdan o‘tkazish uchun berilgan talabnoma besh ish kunidan kechiktirmasdan qayta yuboriladi.
 Bunda mazkur talabnoma Operator tomonidan uch ish kuni ichida qayta ko‘rib chiqiladi. Yo‘l qo‘yilgan kamchiliklar bartaraf etilgan taqdirda axborot tizimlari va resurslari Operator tomonidan ro‘yxatdan o‘tkaziladi.
 9. Axborot tizimlari yoki axborot resurslari Yagona reyestrda ro‘yxatdan o‘tkazilganda ularga noyob identifikatsiya raqami beriladi.
 10. Axborot tizimlari yoki axborot resurslarini Yagona reyestrdan chiqarish davlat organlari va tashkilotlarining mazkur Nizomning 3-ilovasiga muvofiq shaklda yuborgan talabnomasiga muvofiq amalga oshiriladi.
 Axborot tizimlari yoki axborot resurslarining Yagona reyestrdan chiqarilganligi haqida Operator tomonidan davlat organlari va tashkilotlarining kabinetiga xabar yuboriladi.
 11. Axborot tizimlari va resurslarini Yagona reyestrda ro‘yxatdan o‘tkazish va ro‘yxatdan chiqarish bepul amalga oshiriladi.
 12. Mazkur Nizom talablarining buzilishida aybdor bo‘lgan shaxslar qonun hujjatlariga muvofiq javobgar bo‘ladilar.
 1. O‘zbekiston aloqa va axborotlashtirish agentligi bosh direktorining 2006-yil 10-fevraldagi 42-son “Axborotni hujjatlashtirish, davlat axborot resurslarini hisobga olish va ro‘yxatdan o‘tkazish tartibi to‘g‘risida nizomni tasdiqlash haqida”gi buyrug‘i (ro‘yxat raqami 1558, 2006-yil 4-aprel) (O‘zbekiston Respublikasi qonun hujjatlari to‘plami, 2006-y., 14-son, 120-modda);
 2. O‘zbekiston aloqa va axborotlashtirish agentligi bosh direktorining 2007-yil 2-maydagi 130-son “Axborotni hujjatlashtirish, davlat axborot resurslarini hisobga olish va ro‘yxatdan o‘tkazish tartibi to‘g‘risidagi nizomga o‘zgartish va qo‘shimchalar kiritish haqida”gi buyrug‘i (ro‘yxat raqami 1558-1, 2007-yil 2-iyun) (O‘zbekiston Respublikasi qonun hujjatlari to‘plami, 2007-y., 23-son, 242-modda);
 3. O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasining 2013-yil 16-maydagi 24-mh-son “Axborotni hujjatlashtirish, davlat axborot resurslarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirishlar kiritish haqida”gi qarori (ro‘yxat raqami 1558-2, 2013-yil 22-may) (O‘zbekiston Respublikasi qonun hujjatlari to‘plami, 2013-y., 21-son, 274-modda);
 4. O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasining 2014-yil 25-fevraldagi 78-mh-son “Axborotni hujjatlashtirish, davlat axborot resurslarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirish kiritish haqida”gi qarori (ro‘yxat raqami 1558-3, 2014-yil 3-mart) (O‘zbekiston Respublikasi qonun hujjatlari to‘plami, 2014-y., 10-son, 113-modda);
 5. O‘zbekiston Respublikasi axborot texnologiyalari va kommunikatsiyalarini rivojlantirish vazirining 2015-yil 5-maydagi 110-mh-son “Axborotni hujjatlashtirish, davlat axborot resurslarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirishlar kiritish haqida”gi buyrug‘i (ro‘yxat raqami 1558-4, 2015-yil 7-may) (O‘zbekiston Respublikasi qonun hujjatlari to‘plami, 2015-y., 18-son, 225-modda);
 6. O‘zbekiston Respublikasi axborot texnologiyalari va kommunikatsiyalarini rivojlantirish vazirining 2016-yil 27-sentabrdagi 146-mh-son “Axborotni hujjatlashtirish, davlat axborot resurslarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirishlar va qo‘shimcha kiritish haqida”gi buyrug‘i (ro‘yxat raqami 1558-5, 2016-yil 6-oktabr) (O‘zbekiston Respublikasi qonun hujjatlari to‘plami, 2016-y., 40-son, 473-modda;
 7. O‘zbekiston aloqa va axborotlashtirish agentligi bosh direktorining 2006-yil 17-noyabrdagi 355-son “Davlat organlari axborot tizimlarini hisobga olish va ro‘yxatdan o‘tkazish tartibi to‘g‘risidagi nizomni tasdiqlash haqida”gi buyrug‘i (ro‘yxat raqami 1646, 2006-yil 21-dekabr) (O‘zbekiston Respublikasi qonun hujjatlari to‘plami, 2006-y., 51-52-son, 519-modda;
 8. O‘zbekiston aloqa va axborotlashtirish agentligi bosh direktorining 2007-yil 2-maydagi 131-son “Davlat organlarining axborot tizimlarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirish va qo‘shimchalar kiritish haqida”gi buyrug‘i (ro‘yxat raqami 1646-1, 2007-yil 26-may) (O‘zbekiston Respublikasi qonun hujjatlari to‘plami, 2007-y., 22-son, 228-modda);
 9. O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasining 2013-yil 22-apreldagi 18-mh-son “Davlat organlarining axborot tizimlarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirish kiritish haqida”gi qarori (ro‘yxat raqami 1646-2, 2013-yil 17-may) (O‘zbekiston Respublikasi qonun hujjatlari to‘plami, 2013-y., 20-son, 264-modda);
 10. O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasining 2014-yil 25-fevraldagi 77-mh-son “Davlat organlarining axborot tizimlarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirishlar kiritish haqida”gi qarori (ro‘yxat raqami 1646-3, 2014-yil 3-mart) (O‘zbekiston Respublikasi qonun hujjatlari to‘plami, 2014-y., 10-son, 112-modda);
 11. O‘zbekiston Respublikasi axborot texnologiyalari va kommunikatsiyalarini rivojlantirish vazirining 2015-yil 5-maydagi 109-mh-son “Davlat organlari axborot tizimlarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirishlar kiritish haqida”gi buyrug‘i (ro‘yxat raqami 1646-4, 2015-yil 7-may) (O‘zbekiston Respublikasi qonun hujjatlari to‘plami, 2015-y., 18-son, 224-modda);
 12. O‘zbekiston Respublikasi axborot texnologiyalari va kommunikatsiyalarini rivojlantirish vazirining 2016-yil 7-yanvardagi 142-mh-son “Davlat organlari axborot tizimlarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirish va qo‘shimchalar kiritish haqida”gi buyrug‘i (ro‘yxat raqami 1646-5, 2016-yil 16-yanvar) (O‘zbekiston Respublikasi qonun hujjatlari to‘plami, 2016-y., 3-son, 30-modda);
 13. O‘zbekiston Respublikasi axborot texnologiyalari va kommunikatsiyalarini rivojlantirish vazirining 2016-yil 5-sentabrdagi 145-mh-son “Davlat organlarining axborot tizimlarini hisobga olish va ro‘yxatdan o‘tkazish tartibi to‘g‘risidagi nizomga o‘zgartirish va qo‘shimchalar kiritish haqida”gi buyrug‘i (ro‘yxat raqami 1646-6, 2016-yil 27-sentabr).